Propovjednik (Šarić)/Glava 10.
1 Otrovne muhe učine ulje pomastarevo pokvarenim i ukisnulim. Tako je i malo ludosti teže od mudrosti i časti. 

2 Mudrac ima razum k desnoj strani, luđak ima razum k lijevoj strani. 

3 Kad luđak ide putem, izdaje razum njegov i odaje svakome da je luđak. 

4 Ako se i gnjev vladaoca podigne na te, ne ostavljaj mjesta svojega, jer strpljiv izravna velike pogrješke. 

5 Ima još jedno zlo, koje vidjeh pod suncem, propust, što ga počini vladalac: 

6 Luđak se postavlja na visoko mjesto, a plemeniti moraju živjeti u nizini. 

7 Vidjeh sluge na konjima, a knezovi idu pješke kao sluge. 

8 Tko jamu kopa, padne lahko sam u nju; i tko ruši zidove, toga lahko ujede zmija. 

9 Tko lomi kamenje, lahko se pritom ozlijedi; i tko cijepa drva lahko pritom dođe u opasnost. 

10 Ako je sjekira tupa i ako se ne naoštri, onda se mora vlastita snaga to više upotrijebiti; mudrost donosi uspjeh. 

11 Ujede li zmija, prije nego ju čovjek obajao, onda ne koristi ništa, ako je sam čovjek bajač. 

12 Pune su miline riječi iz usta mudraca, a usne luđakove prožderu njega samoga. 

13 Ludost je početak govoru njegovu, a posljednje iz usta njegovih jest zlo bezumlje. 

14 Mnogo brblja luđak, gdje ipak čovjek ne zna, što će se dogoditi. Tko će mu reći, što će se poslije njega dogoditi? 

15 Rad luđakov samo ga umara Jer on nije još naučio u grad otići. 

16 Jao tebi, zemljo, kad ti je kralj dijete, i kad velikaši tvoji već rano ujutro pijančuju! 

17 Blagoslovljena si ti, zemljo, kad ti je kralj plemenit, i kad velikaši tvoji jedu na vrijeme, kao junaci, a ne kao pijanci! 

18 Gdje vlada lijenost, ugiblje se krov, i gdje su nemarne ruke, prokišnjava kuća. 

19 Za veselje drži se gozba i vino razveseljuje život, a novci učine sve. 

20 Ni u mislima ne psuj kralja, ni u sobi, u kojoj spavaš, ne psuj bogatih, jer ptice nebeske mogle bi primiti jeku i krilat glasnik raširiti riječ tvoju. 

Propovjednik (Šarić)